་གནས་ལུགས་འདྲེས་ནས་མཉམ་རྗེས་དང་དྲན་ཡེངས་མེད་པའི་སྒོམ་མེད་ཀྱི་རྟོགས་པ་འཆར་བ་འོང་། དྲུག་པ་རོ་གཅིག་གི་ས་མཚམས་བཤད་པ་ནི། རོ་གཅིག་ཆུང་ངུའི་ཡེ་ཤེས་ཀྱི་རྩལ་དེས་སྤང་བྱ་གཞི་མེད་དུ་དག་པའམ་བསྲེགས་པར་བྱེད་པས་བཞི་པ་འོད་འཕྲོ་བ། རོ་གཅིག་འབྲིང་པོ་ལ་ནང་གསེས་ཀྱི་ས་གཉིས་སུ་བྱེད་དེ། དེ་ཡང་མཉམ་བཞག་དུ་དུ་མ་རོ་གཅིག་རྗེས་ཐོབ་དུ་སྣང་སེམས་དུམ་རེ་འདྲེ་བའི་སྐབས་སེམས་ཅན་མི་དམིགས་པས་སེམས་ཅན་གྱི་དོན་ཆེད་དུ་སྦྱང་བ་དང་། རང་སེམས་ཞི་བདེ་ལ་ཕྱོགས་པ་ལས་བསྲུང་དཀའ་བས་ལྔ་པ་སྦྱང་དཀའ་བ། དེ་ནས་རྗེས་ཤེས་རོ་གཅིག་དུ་མར་འཆར་བའི་སྟོང་པ་ཉིད་དུ་འགྲོ་བར་འཆར་བའི་སྐབས་འཁོར་འདས་ཀྱི་ཆོས་ཀུན་སེམས་ཀྱི་ངོ་བོར་རྟོགས་པས་དོན་དེ་རིག་པ་སྐད་གཅིག་མས་མངོན་དུ་གྱུར་པས་དྲུག་པ་མངོན་དུ་གྱུར་པ། རོ་གཅིག་ཆེན་པོ་ལ་གཉིས་སུ་ཡོད་པས། དང་པོ་དམན་པ་ལས་རིང་དུ་འཕགས་ཏེ། ལམ་ཐུན་མོང་མ་ཡིན་པས་བདུན་པ་རིང་དུ་སོང་བ། གཉིས་པ་བཟུང་འཛིན་གྱི་རྟོག་པ་རོ་གཅིག་ཏུ་སོང་བའི་དབང་གིས་གཡོ་བར་མི་ནུས་པས་བརྒྱད་པ་མི་གཡོ་བའོ། །བཞི་པ་སྒོམ་མེད་ཀྱི་རྣལ་འབྱོར་བཤད་པ་ལ་དོན་དྲུག་སྟེ། དང་པོ་སྒོམ་མེད་ཀྱི་ངོ་བོ་བཤད་པ། གཉིས་པ་སྒོམ་མེད་ཀྱི་མྱོང་བ་བཤད་པ། གསུམ་པ་སྒོམ་མེད་ཀྱི་གོལ་ས་བཤད་པ། བཞི་པ་སྒོམ་མེད་ཀྱི་རྣམ་དབྱེ་བཤད་པ། ལྔ་པ་སྒོམ་མེད་ཀྱི་སྐྱོང་ཐབས་བཤད་པ། དྲུག་པ་སྒོམ་མེད་ཀྱི་ས་མཚམས་བཤད་པའོ། །དང་པོ་སྒོམ་མེད་ཀྱི་ངོ་བོ་བཤད་པ་ནི། སྒོམ་མེད་ཅེས་པའི་དོན་ལ་སྤྱིར་བསྟན་ཙམ་སྒོམ་བྱའི་དངོས་པོ་མི་དམིགས་པའི་རང་བཞིན་མེད་པའི་དོན་གྱིས་སྒོམ་མེད་དུ་བཞག་པ་ནི། དུས་འཁོར་དང་གསང་འདུས་ལས། དངོས་པོ་མེད་པས་སྒོམ་པ་མེད། །བསྒོམ་པར་བྱ་བ་སྒོམ་པ་མིན། །དེ་ལྟར་དངོས་དང་དངོས་མེད་པས། །སྒོམ་པ་དམིགས་སུ་མེད་པའོ། །ཞེས་པ་ལྟར་རོ། །བསྒོམ་བྱ་སྒོམ་བྱེད་གཉིས་སུ་མེད་པའི་དོན་གྱིས་སྒོམ་མེད་དུ་བཞག་པ་ནི། བྲམ་ཟེ་ཆེན་པོ་ནས། ཀྱེ་མ་རང་བཞིན་བྲལ་བ་དེ་ཉིད་སྒོམ་དུ་ཡོད་པ་ཟེར། གལ་ཏེ་བསྒོམ་པར་བྱ་དང་སྒོམ་བྱེད་གཉིས་རྟོགས་ན། གཉིས་སུ་འཛིན་པའི་ཡིད་ཀྱིས་བྱང་ཆུབ་སེམས་སྤང་ནས། ཞེས་པ་ལྟར་རོ། །རྒྱུ་མཚན་འདི་ལ་བརྟེན་ནས་ཁ་ཅིག ཚུལ་དེ་གཉིས་སྒོམ་མེད་ཀྱི་རྣལ་འབྱོར་གྱི་དོན་དུ་འདོད་པ་མི་འཐད་དེ། སྔ་མ་ལྟར་ན་སྤྲོས་བྲལ་གྱི་རྣལ་འབྱོར་ཡན་སྒོམ་མེད་ཀྱི་རྣལ་འབྱོར་དུ་འགྱུར་བ་དང་། ཕྱི་མ་ལྟར་ན་རོ་གཅིག་གི་སྐབས་ཀྱང་སྒོམ་མེད་དུ་འགྱུར་བའི་ཕྱིར་རོ། །འོ་ན་ཇི་ལྟར་ཞེ་ན། རོ་གཅིག་གི་སྐབས་སུ་བསྒོམ་བྱ་སྒོམ་བྱེད་ཀྱི་བློ་ཕྲ་མོ་གཅིག་ཡོད་པ་དེ་ཡང་དག་ཅིང་། མཉམ་རྗེས་དང་དྲན་མ་དྲན་མེད་པར་རྟོགས་པ་འབའ་ཞིག་ཏུ་གྱུར་ནས་བྱ་རྩོལ་དང་བྲལ་བས་སྒོམ་མེད་ཅེས་བྱ་སྟེ། ཤ་ཝ་རིས། རྟོགས་པ་ཅན་ལ་བསྒོམ་བྱ་སྒོམ་བྱེད་མེད། །ཇི་ལྟར་ནམ་མཁས་ནམ་མཁའ་དམིགས་སུ་མེད། །དེ་ལྟར་སྟོང་པས་སྟོང་པ་སྒོམ་དུ་མེད། །གཉིས་མེད་ཤེས་པ་ཆུ་དང་འོ་མ་ལྟར།། སྣ་ཚོགས་རོ་གཅིག་བདེ་ཆེན་རྒྱུན་ཆད་མེད། །ཅེས་དང་། རྗེ་ཞང་གིས། སྒོམ་མེད་རྣལ་འབྱོར་ཤར་དུས་སུ། རིག་པའི་ངོ་བོ་རྟེན་དང་བྲལ། རྣལ་འབྱོར་པ་ལ་སྒོམ་རྒྱུ་མེད། སྒོམ་མཁན་མི་འདུག་ཕྱལ་བར་སོང་། ཞེས་པ་ལྟར་ཡིན་པའོ། །གཉིས་པ་སྒོམ་མེད་ཀྱི་ཉམས་མྱོང་བཤད་པ་ནི། སྒོམ་མེད་ཆུང་ངུ་ནི། གཉིས་སྣང་ཕལ་ཆེར་དག་ནས་ཆེད་དུ་བསྒོམ་མི་དགོས། དྲན་པས་བཟུང་མ་དགོས་པར་སྣང་བ་ཐམས་ཅད་སྒོམ་དུ་ཤར་ཏེ་ཕལ་ཆེར་སྒོམ་ཐོག་ནས་གཡོ་བ་མེད་པ་འབྱུང་ལ། རྗེས་སྣང་གི་སྐབས་སུ་མི་རྟོག་ངོ་མ་ཤེས་ཞེས་བྱ་བ་མ་རིག་པའམ། མི་ཤེས་པའི་ལྷག་མ་ཀུན་གཞིའི་རྣམ་ཤེས་ཀྱི་ཆ་རྟོག་བྲལ་ལུང་མ་བསྟན་གྱི་སེམས་སུ་གནས་པ་ཞིག་ཡོད་པར་བཤད་ཅིང་། དེ་ཉིད་གནས་ངན་ལེན་གྱི་དྲི་མར་བཞེད་དོ། །རྗེ་ཤེས་སུ་ལས་སོགས་མི་ནུས་ཀྱང་ཡེ་ཤེས་སུ་མ་དག་པའི་འཛིན་རྟོག་སྒྱུ་མ་ལྟ་བུ་ཡད་ཡུད་སྐྱེ་བ་དང་། རྨི་ལམ་དུའང་ངོ་མ་ཤེས་ཀྱི་བདེན་འཛིན་ཅུང་ཟད་འབྱུང་བར་བཤད་དོ། །སྒོམ་མེད་འབྲིང་གི་དུས་སྒྱུ་མ་ལྟ་བུའི་གཉིས་སྣང་ཕྲ་མོ་དེ་ཡང་དག་ནས་ཉིན་མཚན་ཐམས་ཅད་སྒོམ་མེད་ཀྱི་རྟོགས་པ་ཁོར་ཡུག་ཏུ་འགྱུར་ཞིང་། རྗེས་སྣང་དུ་མི་རྟོག་ངོ་མ་ཤེས་ཀྱི་ཆ་ཕྲ་ཞིང་ཕྲ་བ་ཞིག་ཡོད་ལ། དེ་ཉིད་རང་གསལ་དུ་འཆར་བ་ཞེས་བྱ་བ་གཤིས་བབ་དང་མཐུན་པར་རྫོགས་པ་ལ་ཟེར་སྟེ། དེ་ཉིད་གནས་ངན་ལེན་གྱི་དྲི་མ་ཕྲ་ཞིང་ཕྲ་བ་ཡིན་ཅིང་། །མཚན་མོ་ལ་འང་དེའི་ཆ་ཡོད་པར་བཤད་དོ། །སྒོམ་མེད་ཆེན་པོའི་དུས། མི་རྟོག་ངོ་མ་ཤེས་ཀྱི་ཆ་ཕྲ་ཞིང་ཕྲ་བ་དེ་ཡང་ཡེ་ཤེས་སུ་དག་པས་རང་བཞིན་གྱི་འོད་གསལ་དང་རྟོགས་པའི་འོད་གསལ་གཉིས་འདྲེས་པས་ཡེ་ཤེས་ཀྱི་ཀློང་འབྱམས་སུ་གྱུར་པ་ལ་རང་དོན་དུ་ཆོས་སྐུར་བྱང་ཆུབ་པའི་ཐ་སྙད་དང་། དེའི་རྩལ་ཕྱོགས་མེད་དུ་འབྱོང་པ་གདུལ་བྱའི་དག་སྣང་གི་རྟེན་འབྲེལ་ཚོགས་པ་ལས་གཞན་དོན་དུ་གཟུགས་སྐུའི་སྣང་བརྙན་ཤར་ཏེ་འཁོར་བ་ཇི་སྲིད་དུ་འགྲོ་དོན་ལྷུན་གྲུབ་ཏུ་འབྱུང་བར་བཞེད་དོ། །གསུམ་པ་སྒོམ་མེད་ཀྱི་གོལ་ས་བཤད་པ་ནི། རྣལ་འབྱོར་གོང་མ་གསུམ་པོའི་ས་བཅད་ཀྱི་འགྲོས་སྦྱར་ཙམ་མ་གཏོགས་སྒོམ་མེད་ལ་གོལ་སྐྱོན་མེད་དེ། རྗེ་རྒོད་ཚང་པས། ཉིན་པར་དུས་ཡང་རྗེས་སྣང་སྒྱུ་མའམ་སྟོང་པར་གསལ་དུ་མངོན་ཙམ་ཡུན་སེ་གོལ་ཏོག་པའི་བར་ཙམ་བྱུང་ཡང་དྲན་པས་བཟུང་རྒྱུའི་ཐ་སྙད་མེད་པར་དེ་ཉིད་ངོ་བོ་རང་དག་ཏུ་འགྲོ་བ་ཡོང་གསུངས། འོན་ཀྱང་རྣམ་པ་ཙམ་དུ་སྒོམ་མེད་ཉི་མ་སྤྲིན་གྱིས་སྒྲིབ། ཞེས་བསྒོམ་བྱ་སྒོམ་བྱེད་དང་བྲལ་བས་སྒོམ་མཉམ་བཞག་འབའ་ཞིག་ཏུ་གྱུར་ཀྱང་། ནང་དུ་ཤེས་པ་མ་ཟད་པས་ཡེ་ཤེས་རང་སྒྲིབ་ཏེ་ལམ་གྱི་ཡེ་ཤེས། འབྲས་བུའི་ཡེ་ཤེས་སུ་རྣམ་པར་མ་དག ཕྱི་རུ་ཤེས་པ་མ་ཟད་པས་ཇི་སྙེད་པའི་ཆོས་ལ་གཉིས་སྣང་ཕྲ་མོ་དང་མ་བྲལ་འདུག་ན་གོལ་སར་འགྱུར་བར་བཤད་པས། དེའི་གཉིས་འཛིན་ཕྲ་མོ་ཡང་ངོས་བཟུང་ནས་དག་པར་བགྱིས་པས་འཁོར་འདས་ཐམས་ཅད་ཆོས་སྐུ་ཆེན་པོ་གཅིག་ཏུ་གྱུར་ནས་སྒོམ་མེད་ཆེན་པོ་འོད་གསལ་གཉིས་འདྲེས་མི་སློབ་པའི་ཟུང་འཇུག་མངོན་དུ་འགྱུར་བའོ། །བཞི་པ་སྒོམ་མེད་ཀྱི་རྣམ་དབྱེ་ལ་གསུམ་ཏེ། དང་པོ་སྒོམ་མེད་རྣམ་པ་གསུམ་བཤད་པ། གཉིས་པ་སྒོམ་མེད་རྣམ་པ་བཞི་བཤད་པ། གསུམ་པ་སྒོམ་མེད་རྣམ་པ་དྲུག་བཤད་པའོ། །དང་པོ་སྒོམ་མེད་རྣམ་པ་གསུམ་བཤད་པ་ནི། དྲན་པས་བཟུང་མ་དགོས། ཆེད་དུ་མཉམ་པར་བཞག་མི་དགོས་པར་སྣང་བ་ཐམས་ཅད་སྒོམ་དུ་ཤར་བས་བསྒོམ་བྱ་སྒོམ་བྱེད་ཀྱི་དབྱེ་བ་མེད་ཅིང་། སྒྱུ་མ་ལྟ་བུའི་ཉམས་མྱོང་གི་འཛིན་པ་ཅུང་ཟད་ཙམ་སྐྱེ་བ་ཡོད་ཀྱི་བར་སྒོམ་མེད་ཆུང་ངུ་། དེ་ལྟ་བུའི་འཛིན་པ་དང་བྲལ་ཏེ་ཉིན་མཚན་ཐམས་ཅད་སྒོམ་མེད་ཀྱི་རྟོགས་པ་ཁོར་ཡུག་ཏུ་སོང་བས་ལྷུན་གྲུབ་ཀྱི་རང་ས་ཟིན་ཅིང་། རྗེས་སྣང་དུ་རྣམ་ཤེས་ཀྱི་ཆ་ཕྲ་མོ་རང་གསལ་དུ་འཆར་བ་སྒོམ་མེད་འབྲིང་པོ། རྣམ་ཤེས་ཀྱི་ཆ་ཕྲ་མོ་དེ་ཡང་ཡེ་ཤེས་སུ་གྱུར་ནས་འོད་གསལ་གཉིས་འདྲེས་ཤིང་དེའི་ཀློང་འབྱམས་འབའ་ཞིག་ཏུ་གྱུར་པ་སྒོམ་མེད་ཆེན་པོའོ། །བཞི་པ་རྣལ་འབྱོར་བཞི་པོ་བཞི་བཞི་བཅུ་དྲུག་དབྱེ་བ་ལས། བཞི་པ་སྒོམ་མེད་ཀྱི་རྣལ་འབྱོར་བཞི་ནི། དང་པོ་ཇི་ལྟ་བའི་ངང་ལས་མི་འདའ་བར་གནས་པ་སྒོམ་མེད་ཀྱི་རྩེ་གཅིག་ཡིན། གཉིས་པ་ཤེས་བྱ་ཇི་སྙེད་པའི་ཆོས་ལ་སྒྲོ་འདོགས་ཆོད་པ་སྒོམ་མེད་ཀྱི་སྤྲོས་བྲལ་ལོ། །གསུམ་པ་འགྲོ་བ་མཐའ་དག་གི་དོན་ལ་སྤང་བླང་མེད་པ་སྒོམ་མེད་ཀྱི་རོ་གཅིག བཞི་པ་ཡེ་ཤེས་རང་སྒྲིབ་ཀྱི་མྱོང་བ་དག་པ་སྒོམ་མེད་ཀྱི་སྒོམ་མེད་ཡིན། གསུམ་པ་རྣལ་འབྱོར་བཞི་དྲུག་བཞི་ཉེར་བཞིར་དབྱེ་བ་ལས། བཞི་པ་སྒོམ་མེད་རྣམ་པ་དྲུག་བཤད་པ་ལ། དང་པོ་ངོ་བོ་མཐོང་མ་མཐོང་ནི། དང་པོ་སྒོམ་མེད་ཀྱི་རྟོགས་པ་དེ་ལ་དུས་ཐམས་ཅད་དུ་དྲན་པས་གཟུང་རྒྱུའམ་གོམས་པར་བྱ་རྒྱུའི་མྱོང་བ་ཐམས་ཅད་རྩ་བ་ནས་དག་ན་སྒོམ་མེད་ཀྱི་ངོ་བོ་མཐོང་ངོ་། །ད་དུང་རྟོགས་པ་དེ་གོམས་པར་བྱ་རྒྱུའམ་གསལ་དུ་འགྲོ་རྒྱུ་ཅུང་ཟད་ཙམ་ཞིག་འདུག་ན་ངོ་བོ་མ་མཐོང་། གཉིས་པ་རྩལ་རྫོགས་མ་རྫོགས་ནི། རྟོགས་པའི་ཡེ་ཤེས་ལ་གཉིས་འཛིན་གྱི་དྲི་མ་དང་སེམས་ངོ་མ་ཤེས་ཀྱི་ཆ་གཏན་མེད་པར་ཤེས་དང་ཤེས་བྱ་གཅིག་ཏུ་ཟད་དོ། །ཡེ་ཤེས་ཆོས་ཀྱི་དབྱིངས་དང་དབྱེར་མེད་གྱུར་པ་ན་སྒོམ་མེད་ཀྱི་རྩལ་རྫོགས། ཕྱི་རུ་ཤེས་བྱ་མ་ཟད་པས་ཇི་སྙེད་པའི་ཆོས་ལ་གཉིས་སྣང་ཕྲ་མོ་དང་མ་བྲལ། མི་རྟོག་ངོ་མ་ཤེས་ཀྱི་ཆ་ཅུང་ཟད་འདུག་ཀྱང་རྩལ་མ་རྫོགས། གསུམ་པ་ཉམས་རྟོགས་སྒོམ་དུ་ཤར་མ་ཤར་ནི། ཕུང་པོ་ལྔ་བྲལ་ཞིང་ལུས་མེད་སེམས་མེད་སྣང་བ་སྣང་མེད་དུ་རྒྱ་གསུམ་གྱིས་གྲོལ་ནས་ཀུན་གཞིའི་རྣམ་ཤེས་གནས་སུ་དག་ན་རྣམ་རྟོག་སྒོམ་དུ་ཤར་བའོ། །ཚོགས་དྲུག་དང་ཉོན་ཡིད་དག་ཀྱང་ཀུན་གཞི་ལ་ལུས་སེམས་ཀྱི་སྣང་བའི་འཛིན་པ་བག་ལ་ཉལ་ཕྲ་མོ་དང་། ཉམས་མྱོང་གི་དྲི་མ་ཕྲ་མོ་ཙམ་ཞིག་འདུག་ནའང་རྣམ་རྟོག་སྒོམ་དུ་མ་ཤར། བཞི་པ་ཡོན་ཏན་སྐྱེས་མ་སྐྱེས་ནི། ལུས་འཇའ་ལུས་ཡེ་ཤེས་ཀྱི་གཟུགས་སྐུ་དང་། སེམས་འོད་གསལ་ཆོས་སྐུར་གྱུར་ནས་ཞིང་ཁམས་དག་པ་རབ་འབྱམས་སུ་སྣང་ན་སྒོམ་མེད་ཀྱི་ཡོན་ཏན་སྐྱེས། ཐབས་རྟེན་འབྲེལ་གྱི་འགྲོས་མ་ཐིམ་ཞིང་། ཤེས་རབ་རྟོགས་པའི་རྩལ་ཞན་པས། ད་དུང་ལུས་སེམས་སྣོད་བཅུད་ལ་མ་དག་པའི་སྣང་བ་དང་འཛིན་པ་ཅུང་ཟད་ཙམ་འདུག་ཀྱང་ཡོན་ཏན་མ་སྐྱེས། ལྔ་པ་ཀུན་རྫོབ་ལ་རང་བྱན་ཚུད་མ་ཚུད་ནི། ཇི་ལྟ་བ་དང་། ཇི་སྙེད་དང་། སྟོབས་དང་། མི་འཇིག་པ་དང་མ་འདྲེས་པའི་ཆོས་རྣམས་ཡོངས་སུ་རྫོགས་པར་མངོན་དུ་གྱུར་ན། ཀུན་རྫོབ་རྣམ་པར་དག་ཅིང་མཐར་ཕྱིན་པས་བྱན་ཚུད། ཇི་ལྟ་བའི་རྟོགས་པ་མངོན་དུ་གྱུར་ཀྱང་། ཇི་སྙེད་པའི་མཁྱེན་པ་ཕྲ་ཞིང་ཕྲ་བ་རྣམས་རྒྱ་གསུམ་གྱིས་དྲི་མས་མངོན་དུ་མ་གྱུར་ན། ཀུན་རྫོབ་རྣམ་པར་མ་དག་སྟེ་བྱན་མ་ཚུད་པ་ཡིན། དྲུག་པ་གཟུགས་སྐུའི་ས་བོན་ཐེབ་མ་ཐེབ་ནི། རང་གཞན་སྣོད་གཅུད་བརྟན་གཡོའི་དངོས་པོ་ཐམས་ཅད་རྡོ་རྗེ་གསུམ་གྱི་ངོ་བོ་ཆོས་སྐུ་གཅིག་ཏུ་གྱུར་པས། ཡང་དག་པར་རྫོགས་པའི་སངས་རྒྱས་ནས། སེམས་ཀྱི་ཁམས་རྒྱུད་དང་ཐུགས་རྗེ་གཉིས་སུ་མེད་པར་ཁྱབ་པས། འཁོར་བ་མ་སྟོངས་བར་དུ་མཆོག་གི་སྤྲུལ་སྐུ་རྒྱུན་མི་འཆད་ན། གཟུགས་སྐུའི་འཕྲིན་ལས་ཀྱི་ས་བོན་མངོན་དུ་གྱུར་པ་ཡིན། དེ་ལྟར་མ་གྱུར་པར་ད་དུང་ཞིང་ཁམས་གསུམ་གྱི་དུས་ལ་ལྟོས་དགོས་ན་གཟུགས་སྐུའི་ས་བོན་ནུས་པ་མ་སྨིན་པའོ། །ལྔ་པ་སྒོམ་མེད་ཀྱི་སྐྱོང་ཐབས་བཤད་པ་ནི། སྒོམ་མེད་ཀྱི་དབྱེ་བ་དེ་ལྟར་བཤད་ཀྱང་ཚེ་འདིར་འཆར་བའི་སྒོམ་མེད་མཐར་ཐུག་ཉིད། རང་སེམས་སངས་རྒྱས་སུ་ལྷན་གྱིས་གོ་ནས་སྤང་བྱ་སྤང་དུ་མེད། གཉེན་པོ་བརྟེན་དུ་མེད། དག་བྱ་རྒྱུད་དང་བྲལ། དག་བྱེད་སེམས་དང་བྲལ། ཤི་མ་ཤི་མེད་པའི་ངེས་པ་གཏིང་ནས་ཐོབ་ཏེ་མཉམ་རྗེས་མེད་པར་ངེས་ཤེས་ལྷང་གིས་སྐྱེས་པ་ཙམ་གྱི་སྒོམ་མེད་ལས་མི་འཆར་བར་བཞེད་དོ། །དེའི་ཉམས་མྱོང་སྐྱོང་ཚུལ་ལ་རྗེ་སྒམ་པོ་པས། སྒོམ་དུ་མེད་པའི་རྣལ་འབྱོར་གྱི་དུས་སུ་ཉམས་མྱོང་གི་རྩི་ལ་མ་འབྱར་བ་གལ་ཆེ། ཉམས་ལ་མ་ཞན་པ་གཅིག་དགོས་ཞེས་སྐབས་འདིར་ཡང་ཉམས་མྱོང་ལ་ཞེན་འཛིན་སྐྱེས་དོགས་བྱ་དགོས་པར་གསུངས་པས། ཉམས་བཟང་ན་ཅི་ལ་ཡང་དགག་སྒྲུབ་དང་ཞེན་འཛིན་མ་ཞུགས་པ་གཅིག་གལ་ཆེ་ཞིང་། སེམས་བག་ལ་ཉལ་ངོ་མ་ཤེས་ཀྱི་ཆ་ཐམས་ཅད་ཀྱང་ངོ་ཤེས་དང་མ་བྲལ་བ་ཞིག་དུ་སྦྱང་དགོས་པས། ཡང་དག་གི་དྲན་པའམ་བློ་འདས་ཀྱི་དྲན་པ་མ་ཡེངས་པ་ནི་སྒོམ་གྱི་རྩ་བ་ཡིན་ནོ། །རྒྱུ་མཚན་དེས་ན་མི་ཚེ་ཅི་བྱུང་སྒྲུབ་པའི་རྒྱལ་མཚན་གཙུགས་ཏེ་མ་ཡེངས་མི་སྒོམ་པས་ཐ་མལ་གྱི་ཤེས་པ་མཐར་སྐྱེལ་དགོས་པར་བཞེད་དོ། །རྗེ་རྒྱ་རས་ཀྱིས། སྒོམ་མེད་དམའ་ཤོས་རོ་གཅིག་འདྲ། དགེ་སྦྱོར་བྱེད་ལུགས་གཅིག་པ་ཡིན། སྒོམ་མེད་རབ་ནི་སངས་རྒྱས་ས། བྱ་རྩོལ་ཐམས་ཅད་བྲལ་བ་ཡིན། ཞེས་སྒོམ་མེད་ཆུང་འབྲིང་དང་རོ་གཅིག་དགེ་སྦྱོར་སྐྱོང་ཚུལ་གཅིག་པར་བཤད། རྗེ་ཡང་དགོན་པས། བསྒོམ་བྱའི་ཡུལ་དང་སྒོམ་བྱེད་ཀྱི་སེམས། །རིག་ཐོག་ན་གཉིས་སུ་འདུག་གམ་ལྟོས་དང་། །གཉིས་མེད་ཀྱི་རིག་པ་རྟེན་དང་ཕྲོལ་ལ། །དྲན་མེད་ཀྱི་ཤེས་པ་ཕྱལ་བར་སྐྱོང་དང་། །སྒོམ་ཉིན་མཚན་འཁོར་ཡུག་འབྱམས་པ་གཅིག་འོང་གི །ཞེས་བསྒོམ་བྱ་དང་སྒོམ་བྱེད་དབྱེར་མེད་པའི་རིག་པ་དེ་ཉིད་རྟེན་མེད་གཏད་མེད་དུ་བྱས་ཏེ་དྲན་པ་མེད་ཅིང་ཡིད་ལ་བྱེད་པ་མེད་པའི་ཤེས་པ་འཛིན་མེད་རང་ཡན་དུ་ཕྱལ་བར་སྐྱོང་བར་བཤད་དོ། །སྤྱིར་སྒོམ་ཉམས་འཁོར་ཡུག་ཏུ་སོང་བའི་སྒོམ་མེད་འདྲ་བ་རྩེ་གཅིག་ཏུ་འང་འོང་། བསྒོམ་བྱ་སྒོམ་བྱེད་དབྱེར་མེད་པའི་སྒོམ་མེད་ཙམ་སྤྲོས་བྲལ་དུ་ཡང་འབྱུང་ལ། ཅིར་སྣང་སྒོམ་དུ་ཤར་བས་མཉམ་རྗེས་མེད་པའི་སྒོམ་མེད་ཙམ་རོ་གཅིག་ཏུའང་འབྱུང་བས། དེ་དག་ཐམས་ཅད་སྒོམ་ཉམས་ཀྱི་བྱེ་བྲག་ཙམ་ཡིན་པ་དང་། བཏགས་པའི་སྒོམ་མེད་ཇི་ལྟ་བ་མིན་པའི་རྣམ་དབྱེ་ཤེས་དགོས་ཤིང་། སྒོམ་མེད་ཀྱི་རྟོགས་པ་མཐར་ཕྱིན་པ་དང་རྟོགས་པའི་བྱང་ཆུབ་ཐོབ་པ་མཉམ་པས་ཚེ་འདིར་སྒོམ་མེད་དཔྱིས་ཕྱིན་པ་ཐོབ་པ་མིན་ལ། ཚེ་འདིར་འཆར་བའི་སྒོམ་མེད་བཏགས་པ་ཙམ་དུ་བཞེད་དེ། རྗེ་རྒྱ་རས་ཀྱིས། སྒོམ་མེད་ཆོས་སྐུའི་གདན་ས་ཡིན། །ཕལ་ཆེར་སྒོམ་མེད་བཏགས་པར་གསུངས། །ཞེས་པ་ལྟར་རོ། །དྲུག་པ་སྒོམ་མེད་ཀྱི་ས་མཚམས་བཤད་པ་ནི། སྒོམ་མེད་ཆུང་བ་ལེགས་པའི་ཡོན་ཏན་ཐམས་ཅད་དང་ལྡན་པས་ལེགས་པའི་བློ་གྲོས། སྒོམ་མེད་འབྲིང་གཞན་དོན་འབད་མེད་དུ་འབྱུང་ཞིང་ཆོས་ཆར་ཆད་མེད་སྤྲོ་བས་ཆོས་ཀྱི་སྤྲིན། སྒོམ་མེད་ཆེན་པོ་ཆོས་ཐམས་ཅད་དག་པ་རབ་འབྱམས་སུ་གྱུར་པས་བཅུ་གཅིག་ཀུན་ཏུ་འོད་ཀྱི་སར་བཞེད་དོ། །ལར་རྣལ་འབྱོར་བཞི་བཞི་བཅུ་དྲུག་སོགས་འདི་རྣམས་ལ་འོག་མའི་མིང་གོང་མ་ལ་བཏགས་པའི་ཉམས་ལེན་ཚོད་འཇོག་མཐོ་སྐད་མེད་པ་གཅིག་དགོས་ཏེ། གོང་མ་ཕལ་ཆེར་གྱིས་ཀྱང་སྤྲོས་བྲལ་ཆེ་འབྲིང་ཙམ་གྱི་རྟོགས་ཚུལ་ལས་མ་གསུངས་པ་དེ་ནི་རྫོགས་པའི་སངས་རྒྱས་རྣམས་རང་དོན་དུ་ས་མཚམས་ལ་ལྟོས་པ་མ་མཆིས་ན་འང་། གདུལ་བྱ་གང་འདུལ་དེར་སྟོན་གྱི་དགོངས་པ་ཅན་གྱི་གསུང་ཡིན། དེང་སང་རོ་གཅིག་དང་སྒོམ་མེད་ཀྱི་རྟོགས་པ་ཤར་བར་ཁས་ལེན་པ་རྣམས་རྣལ་འབྱོར་བཞིའི་རྣམ་དག་རྣམ་ཞིབ་ཏུ་མ་བརྟག་པར་དེ་འདྲ་ཞིག་ཟེར་རྒྱུ་ཨི་ཡིན་བསམ་ནས་སྨྲ་བ་ཡིན་ན། དེ་ནི་མངོན་པའི་ང་རྒྱལ་དང་། གླེན་གཏམ་འབའ་ཞིག་ཏུ་སྣང་ལ། མྱོང་ཐོག་ལ་མེད་ཕྱིང་གཞན་ཡིན་མིན་མང་པོས་ཅི་རང་བྱེད། དེ་ལྟར་རྣལ་འབྱོར་བཞིའི་རྣམ་དབྱེ་དེ་རྣམས་ཉམས་ཐོག་ནས་འཆད་དགོས་པར་སྣང་བས། །གཞུང་བཤད་ལས་ཆེས་དཀའ་བས་གྲུབ་ཐོབ་གོང་མ་རྣམས་ཀྱི་གསུང་ལ་གཞི་བྱས། རང་གི་ཉམས་རྟོགས་ཕྲ་མོས་ཟུར་བརྒྱན་ནས་ཞིབ་ཆར་བཤད་པའོ། །ཅེས་པ་འདི་ཡང་ཀྵ་ལྱེ་ཎ་རརྞས་ཟུར་ཕྱུང་བགྱིས་པའོ